ለገበያ ተኮር የግብርና ተግባራት ትኩረት እንደሚሰጥ ርዕሰ መሥተዳድሩ ተናገሩ።
የክልሉን ሕዝብ የኢኮኖሚ ተጠቃሚነት ለማሳደግ ገበያ ተኮር የግብርና ተግባራትን የማስፋት ተግባሩ ተጠናክሮ እንደሚቀጥል የአማራ ክልል ርእሰ መስተዳድር አቶ ተመሥገን ጥሩነህ ተናግረዋል።ርእሰ መስተዳድሩ በአዊ ብሄረሰብ አስተዳደር አየሁ ጓጉሳ ወረዳ እየተከናወኑ ያሉ የአትክልትና ፍራፍሬ ልማት ስራዎችን ዛሬ ተመልክተዋል።በወረዳው አንቦረስ ችግኝ ጣቢያ 300 ሺህ የሚጠጋ የቡና ችግኝ በመስኖና በመኸር ምርት ለአርሶ አደሮች ለማሰራጨት ተዘጋጅቷል። በወረዳው አርሶ አደሮች በማኅበራት በመደራጀትና የቡና ልማት ላይ በመሰማራት ለአለም ገበያ ማቅረብ ጀምረዋል።የአየሁ ቡና ልማትም በአለም ገበያ ተፈላጊ የሆኑና ከሁለት አመት በፊት ምርት የሚሰጡ የቡና ዝርያዎችን በማልማት ለአለም ገበያ እያቀረበ ነው። በዚህ አመት ብቻ 3ሺህ ኩንታል ቡና ልኳል። በሚቀጥለው አመት ደግሞ ከ4ሺህ ኩንታል በላይ ቡና ለዓለም ገበያ በማቅረብ ከፍተኛ የውጭ ምንዛሬ ለማግኘት እየሰራ መሆኑን የፕሮጀክቱ የስራ ኃላፊዎች ለአብመድ ተናግረዋል።